Vanaf 1923 was daar verspreidwonende lidmate van die Gereformeerde kerk Kaapstad, wat in daardie jaar gestig is, in die omgewing van Stellenbosch en later, ná die stigting van die Gereformeerde kerk Bellville in 1957, is hulle van daar af bedien. Bellville het ook ’n saalfonds vir die Eikestad se lidmate gestig. Van 1950 af is dienste op Stellenbosch in verskeie sale gehou.
In April 1967 het Stellenbosch van Bellville afgestig en ’n perseel van laasgenoemde ontvang met ’n skuurtjie daarop. Eers het die nuwe gemeente oorweeg om die skuurtjie te restoureer, maar dienste is in die Hofmeyr-saal gehou. Danksy ruim skenkings uit die kerkverband en van veral suster Hamersma kon die gemeente hul eie kerkgebou oprig.
Tydens uitgrawings is bevind dat die gebou opgerig sou word op spoelklippe van die Eersterivier, wat met die eeue sy loop verander het. Hierdie gebou is op 17 Oktober 1970 in gebruik geneem. Dis ’n tweedelige A-raam-gebou met ’n beskeie toring. Binne vorm die struktuur ’n reghoekige gehoorsaal met ’n hoë gewelf en houtbanke wat sitplek aan 350 kerkgangers bied. Daar is ook ’n galery, waarop ’n elektroniese orrel aangebring is. Later is ’n saal, konsistorie, moederskamer, plaveisel en omheining aangebring. Die eerste dopeling in die nuwe kerk was Michael Adendorff, op 8 November 1970.